b'\n_START_ARTICLE_\nGenerolo Jono \xc5\xbdemai\xc4\x8dio Lietuvos karo akademija\n_START_SECTION_\nIstorija\n_START_PARAGRAPH_\n1992\xc2\xa0m. bir\xc5\xbeelio 16 d. LR Vyriausyb\xc4\x97 pri\xc4\x97m\xc4\x97 nutarim\xc4\x85 \xe2\x80\x9eD\xc4\x97l Kra\xc5\xa1to apsaugos akademijos steigimo\xe2\x80\x9c, kuriuo vadovaujantis buvo \xc4\xafsteigta Kra\xc5\xa1to apsaugos mokykla. 1992\xc2\xa0m. rugpj\xc5\xab\xc4\x8dio 30 d. LR kra\xc5\xa1to apsaugos ministro \xc4\xafsakymu Kra\xc5\xa1to apsaugos mokyklai \xc4\xafteikta dalinio v\xc4\x97liava, \xc4\xafvyko pirmoji i\xc5\xa1kilminga rikiuot\xc4\x97. 1994\xc2\xa0m. sausio 18 d. LR Seimo sprendimu Kra\xc5\xa1to apsaugos mokykla buvo reorganizuota \xc4\xaf Lietuvos karo akademij\xc4\x85, o gegu\xc5\xbe\xc4\x97s 26 d. patvirtintas jos Statutas. 1994\xc2\xa0m. liepos 20 d. Lietuvos karo akademija i\xc5\xa1leido pirm\xc4\x85j\xc4\x85 karinink\xc5\xb3 laid\xc4\x85, 1-osios laidos absolventams buvo suteiktas leitenanto laipsnis. _NEWLINE_1998\xc2\xa0m. lapkri\xc4\x8dio 20 d. akademijai suteiktas partizan\xc5\xb3 generolo Jono \xc5\xbdemai\xc4\x8dio vardas. Nuo 2000\xc2\xa0m. rugs\xc4\x97jo 1 d. \xc4\xaf akademij\xc4\x85 prad\xc4\x97ta priimti ir merginas. Nuo 2002\xc2\xa0m. Lietuvos karo akademijoje organizuojamos magistrant\xc5\xabros studijos. 2003 m. pagal akademijos pl\xc4\x97tros program\xc4\x85 atskirtos akademin\xc4\x97s studijos ir karinis rengimas. Nuo 2012\xc2\xa0m. akademija kartu su Vytauto Did\xc5\xbeiojo, Kauno technologijos ir Klaip\xc4\x97dos universitetais prad\xc4\x97jo vykdyti politikos moksl\xc5\xb3 krypties doktorant\xc5\xabros studij\xc5\xb3 program\xc4\x85. 2013\xc2\xa0m. vasar\xc4\x85 buvo i\xc5\xa1leista XX akademijos absolvent\xc5\xb3 laida. 2015 m. bir\xc5\xbeelio m\xc4\x97n. akademijoje bakalauro studijas baig\xc4\x97 pirmoji puskarininki\xc5\xb3 laida.\n_START_SECTION_\nStudijos\n_START_PARAGRAPH_\nLietuvos karo akademij\xc4\x85 s\xc4\x97kmingai baigusiems kari\xc5\xabnams suteikiamas pirmasis karininko (leitenanto) laipsnis, b\xc5\xabrio vado kvalifikacija ir verslo vadybos arba socialini\xc5\xb3 moksl\xc5\xb3 bakalauro kvalifikacinis laipsnis._NEWLINE_Lietuvos karo akademija vykdo pri\xc4\x97mim\xc4\x85 \xc4\xaf 4 bakalauro studij\xc5\xb3 programas: Tarptautini\xc5\xb3 santyki\xc5\xb3, Gynybos technologij\xc5\xb3 vadybos, Nacionalinio saugumo ir gynybos, Gynybos ir vie\xc5\xa1osios vadybos._NEWLINE_Generolo Jono \xc5\xbdemai\xc4\x8dio Lietuvos karo akademija bendradarbiaudama su Vilniaus Gedimino technikos universiteto Antano Gustai\xc4\x8dio aviacijos institutu, Karin\xc4\x97ms oro paj\xc4\x97goms (KOP) rengia orlaivi\xc5\xb3 pilotus, skryd\xc5\xbei\xc5\xb3 vadovus ir aviacijos mechanikos bei elektronikos in\xc5\xbeinierius. Kari\xc5\xabnai Antano Gustai\xc4\x8dio aviacijos institute studijuoja pagal penkias technologijos moksl\xc5\xb3 srities studij\xc5\xb3 programas: bakalauro \xe2\x80\x93 Aviacijos mechanikos in\xc5\xbeinerijos, Elektronikos in\xc5\xbeinerijos, Automatikos ir magistrant\xc5\xabros \xe2\x80\x93 Orlaivi\xc5\xb3 pilotavimo ir Skryd\xc5\xbei\xc5\xb3 valdymo._NEWLINE_Nuo 2012\xe2\x80\x932013 mokslo met\xc5\xb3 LKA kartu su Lietuvos auk\xc5\xa1t\xc4\x85ja j\xc5\xabreivyst\xc4\x97s mokykla (Klaip\xc4\x97doje) ir Karin\xc4\x97mis j\xc5\xabr\xc5\xb3 paj\xc4\x97gomis (KJP) vykdo bazin\xc4\xaf j\xc5\xabr\xc5\xb3 paj\xc4\x97g\xc5\xb3 karinink\xc5\xb3 rengim\xc4\x85. Kari\xc5\xabnams, \xc4\xafstojusiems \xc4\xaf LKA Moderni\xc5\xb3j\xc5\xb3 gynybos technologij\xc5\xb3 vadybos studij\xc5\xb3 program\xc4\x85 ir po pirmo semestro akademijoje per\xc4\x97jusiems atrank\xc4\x85, suteikiama galimyb\xc4\x97 studijuoti Lietuvos auk\xc5\xa1tojoje j\xc5\xabreivyst\xc4\x97s mokykloje pagal dvi technologijos moksl\xc5\xb3 srities bakalauro studij\xc5\xb3 programas \xe2\x80\x93 J\xc5\xabr\xc5\xb3 laivavedybos ir Laiv\xc5\xb3 energetini\xc5\xb3 \xc4\xafrengini\xc5\xb3 eksploatavimo. Karin\xc4\xaf rengim\xc4\x85 kari\xc5\xabnai t\xc4\x99sia Karini\xc5\xb3 j\xc5\xabr\xc5\xb3 paj\xc4\x97g\xc5\xb3 Mokymo centre Klaip\xc4\x97doje._NEWLINE_LKA taip pat keliama kra\xc5\xa1to apsaugos sistemos karinink\xc5\xb3 kvalifikacija, organizuojami kursai u\xc5\xbesienio valstybi\xc5\xb3 karininkams. Vykdomi mokslo tiriamieji darbai, leid\xc5\xbeiama mokomoji metodin\xc4\x97 med\xc5\xbeiaga, moksliniai leidiniai. Nuo 2002 m. Lietuvos karo akademija leid\xc5\xbeia 1992 m. atkurt\xc4\x85 mokslin\xc4\xaf \xc5\xbeurnal\xc4\x85 \xe2\x80\x9eKaro archyvas\xe2\x80\x9c, kuris t\xc4\x99sia iki 1940 m. \xc4\x97jusio \xc5\xbeurnalo tradicijas. Leidinio tikslas \xe2\x80\x93 publikuoti Lietuvos kariuomen\xc4\x97s istorijos nuo valstyb\xc4\x97s susik\xc5\xabrimo iki dabartini\xc5\xb3 laik\xc5\xb3 tyrim\xc5\xb3 med\xc5\xbeiag\xc4\x85.'